Bratislava 2. februára (TK KBS) Téma 14. ročníka Dňa rodiny 2022, ktorý zastrešuje Fórum kresťanských inštitúcii (FKI), bude znieť Nad(ý)chnime sa! FKI o tom informovalo v informačnom liste.
Deň rodiny je kampaňou a verejnou oslavou rodiny založenej manželstvom muža a ženy s cieľom dostať rodinu do centra pozornosti celej spoločnosti zastrešovaná FKI už od roku 2009. Tím Dňa rodiny, ktorý sa prípravám venuje už niekoľko mesiacov vníma, že téma by mala byť v súlade s realitou dneška, že by sa našich rodín a spoločnosti mala dotýkať. Pápež František na Slovensku povedal: "Pandémia je zase skúškou našich čias. Naučila nás, aké je ľahké sa rozdrobiť, hoci sme v rovnakej situácii, a myslieť len sa seba. Začnime teda od uznania, že všetci sme krehkí a navzájom sa potrebujeme".
A práve to je ono! Sme krehkí a navzájom sa potrebujeme. V mnohých rodinách sme dospeli do štádia akejsi ponorky, rozdelenia, znechutenia, strácame dych. Čo sa tak pokúsiť znovu sa nadýchnuť, aby sme si skutočnosť vzájomnej potreby naplno uvedomili, nemysleli len na seba, nabrali čerstvé sily a mohli kráčať ďalej? pýta sa FKI.
Kampaň Deň rodiny chce do rodín a spoločnosti priniesť odkaz o potrebe sa znovu nadchnúť a objavovať to dobré, čo nás spája. Deň rodiny 2022 túži ponúknuť rodinám možnosti ako získať novú energiu,"nadýchnuť sa", poskytnúť priestor pre reštart i zlepšenie vzájomných vzťahov. Pre aktuálne informácie o kampani Deň rodiny sa môžu záujemcovia prihlásiť na odber infolistu.
TK KBS informovala Dobroslava Baranová